Kuna finantsteenused on suuremat riski sisaldav tegevusala, on ühtlustamise tase suhteliselt kõrge. Finantsteenuseid reguleeritakse põhiliselt direktiividega. Olulisemad põhimõtted on: piiriüleste teenuste pakkumise vabadus (kogu EÜ siseturul toimiva tegevusloa põhimõte), asutamisõigus ning ettevõtja "koduriigi" järelevalve teenuse pakkuja üle. Finantsteenuste valdkonna õigusaktid on kehtestatud enamjaolt selleks, et tagada finantsturgude ning finantsteenuste pakkujate usaldusväärsus, ühtsed "mängureeglid" siseturul ja tarbijakaitse. Rumeeniale ja Bulgaariale on antud investeeringute tagamiseks üleminekuperiood. Hüvitise miinimumsuurust on kavas suurendada järk-järgult. Direktiivide kohaselt nõutav tagatise määr on kavas saavutada Rumeenial hiljemalt 2011. aasta ja Bulgaarial hiljemalt 2009. aasta lõpuks.